b'\n_START_ARTICLE_\nVilniaus Salom\xc4\x97jos N\xc4\x97ries gimnazija\n_START_SECTION_\nIstorija\n_START_PARAGRAPH_\n1915 m. rugs\xc4\x97jo m\xc4\x97n. Lietuvi\xc5\xb3 centro komiteto nutarimu Vilniuje Kaukazo ir Did\xc5\xbeiosios Pohuliankos 14/17 (dabar Mindaugo ir Basanavi\xc4\x8diaus) gatvi\xc5\xb3 kampe priva\xc4\x8diuose namuose \xc4\xafrengta I lietuvi\xc5\xa1ka gimnazija, kuri vadinosi \xe2\x80\x9eJ. Basanavi\xc4\x8diaus, M. Bir\xc5\xbei\xc5\xa1kos ir P. Gaidelionio Vilniaus lietuvi\xc5\xb3 gimnazijos pamokos\xe2\x80\x9c. 1915 m. gruod\xc5\xbeio 22 d. \xc5\xa1i\xc4\x85 mokykl\xc4\x85 per\xc4\x97m\xc4\x97 \xe2\x80\x9eRyto\xe2\x80\x9c draugija, ji nuo 1916 m. vasario 16 d. vadinama \xe2\x80\x9eRyto\xe2\x80\x9c draugijos Vilniaus lietuvi\xc5\xb3 gimnazija. Susidarius Lietuvos vyriausybei Vilniuje, 1918 m. spalio 27 d. mokykla per\xc4\x97jo \xc5\xa1vietimo ministerijos \xc5\xbeinion, pavadinta Pirmoji Vilniaus vyr\xc5\xb3 gimnazija. Pedagog\xc5\xb3 tarybos nutarimu 1921 m. gruod\xc5\xbeio 22 d. gimnazija pavadinta Vilniaus Vytauto Did\xc5\xbeiojo gimnazija. 1922 m. Lenkijai u\xc5\xbegrobus Vilniaus kra\xc5\xa1t\xc4\x85, gimnazija liko vienintele mokykla d\xc4\x97stoma lietuvi\xc5\xb3 kalba._NEWLINE_Lietuvai atsi\xc4\x97mus Vilniaus kra\xc5\xa1t\xc4\x85 1939 m. lapkri\xc4\x8dio 18 d. \xc5\xa0vietimo ministro Leono Bistro \xc4\xafsakymu B. Nr.63 \xc4\xafsteigta Vilniaus Kunigaik\xc5\xa1tien\xc4\x97s Birut\xc4\x97s Valstybin\xc4\x97 mergai\xc4\x8di\xc5\xb3 gimnazija. 1940 m. ruden\xc4\xaf Kunigaik\xc5\xa1tien\xc4\x97s Birut\xc4\x97s gimnazija pavadinta Vilniaus II vidurine mokykla. 1946 m. Salom\xc4\x97jos N\xc4\x97ries gimimo metini\xc5\xb3 proga mokyklai suteiktas poet\xc4\x97s vardas, ji vadinama Vilniaus Salom\xc4\x97jos N\xc4\x97ries vidurin\xc4\x97 mokykla._NEWLINE_1954 m. mokykla perorganizuota \xc4\xaf mi\xc5\xa1ri\xc4\x85 vidurin\xc4\x99 mokykl\xc4\x85. 1961 m. mokykloje pradedamas sustiprintas angl\xc5\xb3 kalbos mokymas nuo I klas\xc4\x97s, ji tapo presti\xc5\xbeine Vilniaus mokykla. 1994 m. lapkri\xc4\x8dio 22 d. mokyklos vadovyb\xc4\x97 kreip\xc4\x97si \xc4\xaf Vilniaus miesto valdybos \xc5\xa1vietimo ir jaunimo reikal\xc5\xb3 \xc5\xa1vietimo skyri\xc5\xb3 d\xc4\x97l gimnazijos klasi\xc5\xb3 steigimo ir tarpininkavimo Gimnazij\xc5\xb3 taryboje. Lietuvos Respublikos \xc5\xa1vietimo ir mokslo ministerijos kolegijos 1995 m. bir\xc5\xbeelio 22 d. nutarimu Nr. 26 nuo rugs\xc4\x97jo 1 d. suteiktas pirm\xc5\xb3j\xc5\xb3 gimnazijos klasi\xc5\xb3 statusas konkurso b\xc5\xabdu sukomplektuotoms devintosioms humanitarinio profilio klas\xc4\x97ms. Nuo 1997 m. siekta gimnazijos statuso, kuris suteiktas Lietuvos \xc5\xa1vietimo ir mokslo ministro Kornelijaus Platelio 1999 m. bir\xc5\xbeelio 11 d. \xc4\xafsakymu Nr. 760._NEWLINE_Vilniaus miesto savivaldyb\xc4\x97s taryba 2000 m. vasario 11 d. sprendimu Nr. 512 Vilniaus Salom\xc4\x97jos N\xc4\x97ries vidurin\xc4\x99 mokykl\xc4\x85 reorganizavo \xc4\xaf Vilniaus Salom\xc4\x97jos N\xc4\x97ries gimnazij\xc4\x85 su pirmosios, antrosios ir tre\xc4\x8diosios pakopos bendrojo lavinimo skyriumi. Vilniaus apskrities vir\xc5\xa1ininko admininstracija \xc4\xafregistravo Vilniaus Salom\xc4\x97jos N\xc4\x97ries gimnazij\xc4\x85, \xc4\xafregistravimo pa\xc5\xbeym\xc4\x97jimas A Nr. 000319._NEWLINE_2000 m. rugs\xc4\x97jo 30 d. kreiptasi \xc4\xaf Vilniaus miesto savivaldyb\xc4\x97s \xc5\xa0vietimo skyri\xc5\xb3 pra\xc5\xa1ant \xc4\xafgyvendinti antr\xc4\x85j\xc4\xaf (realin\xc4\xaf) profil\xc4\xaf. Lietuvos Respublikos \xc5\xa1vietimo ir mokslo ministro 2001 m. bir\xc5\xbeelio 8 d. \xc4\xafsakymu Nr. 963 \xe2\x80\x9eD\xc4\x97l antrojo profilio teikimo\xe2\x80\x9c gimnazijai suteiktas ir realinis profilis. 2002 m. baland\xc5\xbeio 10 d. \xc4\xafsteigta Vilniaus Vyt\xc4\x97s Nemun\xc4\x97lio pradin\xc4\x97 mokykla Vilniaus Salom\xc4\x97jos N\xc4\x97ries gimnazijos bendrojo skyriaus pirmosios pakopos (1-4 kl.) pagrindu.\n_START_SECTION_\nMokytojai\n_START_PARAGRAPH_\nGimanazijoje dirbo dr. Jonas Basanavi\xc4\x8dius, Lietuvos prezidentai Antanas Smetona, Aleksandras Stulginskis ir kiti Lietuvos \xc5\xa1viesuomen\xc4\x97s \xc5\xbemon\xc4\x97s.'